khistorydata/jeongjo-sjw-relations huggingface dataset:
정조 17년
癸丑十月二十九日辰時上御誠正閣大臣備局堂上引見入侍時右承旨李勉兢假注書洪樂游事變假注書李弘達記注官金良倜承膺祚左議政金履素行司直李文源延豐君李𡊠戶曹判書沈頤之右參贊洪秀輔兵曹判書鄭好仁吏曹判書金思穆禮曹判書閔鍾顯刑曹判書李得臣行副司直李敬懋訓鍊都正趙心泰大司憲林蓍喆副司直尹行任司諫韓光植掌令鄭毅祚校理宋民載高宅謙正言洪秀晩以次進伏訖履素曰近日日氣寒暖不調聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣上曰次對爲之履素曰卽見兵曹判書鄭好仁所啓則以爲本曹句管關西小米二萬石年年取耗以補軍物修改及本曹經用之需當初法意嚴明而該道收送之節漸不如初己酉辛亥兩年停退爲四千六百餘石今年關西有豐登之望停退條無遺盡捧之意申飭爲辭而批旨有令廟堂稟處之命矣當初劃給旣爲本曹經用則連年停退誠爲可悶値此稍豐之時準捧充數然後可無向後耗盡之患依所請申飭該道道臣兩年停退條準數收捧竝與當年條而趁期輸送之意分付何如上曰依爲之出擧條履素曰頃因持平安廷善所啓加髢禁令以後加髢則雖祛舊習本髮之爲髻者漸有侈大至於婚娶時簇頭里之七寶繡飾等物浸浸復行請自今申明禁令而伊後不能禁飭之捕將竝施罷職之典爲辭而批旨內任其縱弛極爲駭然令廟堂嚴査首犯之捕將捧現告草記可也事命下矣七寶禁令何等至嚴而浸浸復行之說極爲驚駭臣亦多般探問則此非士夫家婚嫁所需卽不過燔造蠟飾之用於婢屬假粧云雖此等假飾尙未盡祛殊甚駭然此則申飭捕廳卽爲痛禁而本事旣如此則捕將譴罷恐涉過當且其假飾行用未知的在何時則捕將首犯亦未知的是何人現告一款置之何如上曰依爲之出擧條履素曰三司耳目之官論一事言一事何等愼重而宜有所平日講究裁度者然後登筵敷奏自是臺體以向筵臺臣事言之初不留意倉卒强覓其所奏語非徒無實反涉屑越播諸朝紙人必駭笑而已以臣愚見臨筵求言非不欽仰而反有强迫之嫌伏望繼自今留神焉上曰卿言好矣履素曰寧越胎室加封之尙未擧行雖出軫弊之聖念而事關典禮恐不當許久遷就今年則該道年事幸値稍豐石物亦已措備及今始役似好故敢此仰達矣上曰更待下敎可也出擧條履素曰長生殿是何等重地而日前聞有常賤女人攔入作挐之擧傳說狼藉聞極驚駭當該入直官員禮曹正郞李福休汰去何如上曰依爲之出擧條履素曰宮享親將有命臣義當竭蹶於祼將之列而顧臣狗馬之疾尙爾蹣跚初不敢生意而至若陪班恐難遂誠下情誠不勝惶悶矣上曰見卿步履尙未能如常至於將事非所可論而陪班則先詣參班少無所妨以修獻預差先詣好矣履素聖念至此尤不勝惶感賤疾未瘳之前如値動駕之時恐難每每煩達自當依聖敎先詣矣上曰唯頤之曰臣方待罪雲觀提擧而領事送言於臣曰聞於昨年赴燕日官韓廷奭則欽天監官員以日躔月離從近釐改之說有所酬酢云然則購得其方書然後曆法可無差忒今番使行諸種書冊雖已禁防此則不可不貿來迨此使行未渡江之前以不虞備銀隨其多少從便購來之意筵稟行會爲宜云敢此仰達矣上曰依爲之出擧條頤之曰命課學諏吉官七人外加抄四人謂之修選官與七人通同入直而此是無料者故七人中祿窠有闕則以此四人替付事定式矣池日賓以永付司果今方外除所食祿窠事當依定式移付而永付係是特恩非其人則移屬他人非自下所敢擅便故敢此仰達矣上曰依遞兒例姑爲權給可也出擧條好仁曰龍旗奉持都數卽十五人矣與事知久勤互相遷轉曾有定式而事知七人內四人遷轉然後始遷奉持一人三人遷轉然後又遷奉持一人而事知遷轉間二都目之故龍旗奉持第十五人則報久勤將在於七十餘年之後以此渠輩不無抑菀之歎第已定式之事不可變通此後則報久勤勿用入屬先後以奉持勤仕依定式次第遷轉則年限遲速比前減半其餘奉持自當以禁軍原久勤移遷以此施行何如上曰依爲之出擧條蓍喆等曰請黜置罪人鄭致達妻亟令王府夬正典刑措辭見上上曰不允蓍喆等曰請物故罪人德相亟施孥戮之典措辭見上上曰不允蓍喆等曰請逆賊尙喆追施孥戮之典措辭見上上曰不允一行半刀削蓍喆等曰請遲晩後物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情措辭見上上曰不允蓍喆等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上上曰不允蓍喆等曰請物故罪人國榮亟施孥籍之典措辭見上上曰不允請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法遲晩罪人宇鎭捧根脚夬正王法措辭見上上曰不允蓍喆等曰請柳星漢亟令王府設鞫嚴問期於得情夬正邦刑措辭見上上曰不允蓍喆等曰請承款後物故罪人九宗亟施孥籍之典措辭見上上曰不允蓍喆等曰臣謂亟寢秋曹罪人柳師文放釋之命仍令王府設鞫嚴問期於得情夬正王法宜矣措辭見上上曰不允蓍喆曰臣於日前因求言之敎略陳懲討之義忱誠未格天聽愈邈今又聯陳合辭兪音未承區區下情不勝悶迫夫爲今日廷紳者君讎國賊共戴一天飄纓結綬自同無故者彝倫斁矣義理晦矣苟有彝性之未泯者捨却他事汲汲懲討者乃是天理人情之所不容已者而唯殿下力拒一國之論低仰三尺之法將至於國不國人不人之域矣若使賈誼輩當此時則其所以痛哭流涕者捨此懲討而豈在於他事乎臣之向日所奏殿下以他日之已盡言爲敎而此有不然者臣之所言旣是撐天地亘古今之大義理則諸臣之有奏其言之同然勢固然矣豈可以他人之已言臣獨不陳乎殿下以此謂之陳腐之說更求新奇之語臣誠慨恨于中矣夫人臣進言之道不出乎君德闕遺時政得失而殿下於懲討一事豈無聖德之闕遺刑政之所失乎臣請不避愚妄而仰陳之殿下欲見妖凶之鄭妻則粧送轎子眩幻蹤跡邀致於不意之中欲見逆魁之裀賊則屛去守身駐蹕江郊率來於倉卒之際上不念宗社之重仰不體慈殿之旨其爲聖德之闕失顧如何哉如宇鎭結案已成之賊而以其父之物故軫其情理之矜惻透迤道路暗地宥還畢竟還配反置畿島而止刑政之乖亂又如何哉顧今聖學高明百度惟貞君德時政雖或有失決無大於此者今若捨却此大段闕失更究節目間微細之事則是豈誠心建白之道乎苟欲以古人憂治慮明之意論今日朝廷之務則亦豈無一二可陳之言而臣之愚見以爲懲討未行之前決不宜暇及他事不但臣意如此廷紳之意必當皆然殿下旣不允臣等之請則雖日下求言之敎必無進言之人矣思之及此寧不凜然合啓中諸賊雖不可一朝收殺今日允一啓明日允一啓俾得次第收殺然後義理可闡言路可開是臣區區之望也上曰前已言之矣此外更有可陳者耶蓍喆曰無之矣上曰然則就座可也蓍喆退伏勉兢曰大司憲林蓍喆未承批之前徑先就座推考何如上曰不必推考矣蓍喆曰臣姿本鹵下識且謏寡淸朝長憲之任豈有一分堪承之望而只緣合辭方張飭敎連下他不暇顧冒沒登筵乃於傳啓之後更暴沐浴之義批旨之下雖無史官之書傳旣承下敎之諄複故不敢更請遽然就座至有承宣請推之擧溺職之失於斯著矣以此情踪何可晏然於臺次乎請命遞斥臣職上曰勿辭亦勿退待出擧條光植等曰臣謂金甲島爲奴罪人克觀古今島爲奴罪人克泰更令王府嚴鞫得情夬正王法宜矣措辭見上上曰不允光植等曰臣謂逆賊尙魯亟施孥戮之典宜矣措辭見上上曰不允光植等曰臣謂亟寢秋曹罪人柳師文放釋之命仍令王府設鞫嚴問夬正典刑宜矣措辭見上上曰不允命退諸臣以次退出
정조 17년
癸丑十月二十九日午時上御春塘臺都承旨左承旨入侍時行都承旨徐鼎修左承旨李勉兢假注書洪樂游記注官金良倜承膺祚以次進伏訖上曰來待諸臣入侍賤臣承命出與守禦使李文源一提學鄭民始檢校直提學徐有防吏曹判書金思穆刑曹判書李得臣壯勇大將金持默御營大將李敬懋禁衛大將李漢豐副摠管徐有大訓鍊大將趙心泰善騎別將趙圭鎭訓鍊都監中軍申應周御營中軍李應爀原任直閣尹行任檢校直閣南公轍刑曹參議鄭致淳行副司直李翼晉偕入進伏上曰今日日氣晴暖特召卿等欲見射技亦出觀德之一端守使則自來不嫺於射工爲試官其餘諸臣以文武各作一邊柳葉箭五巡應射可也民始有防思穆得臣勉兢行任致淳翼晉爲一邊持默敬懋圭鎭漢豐有大心泰應周應爀爲一邊以次應射訖文源曰臣等猥以無似之蹤俱忝卿宰之列今日特蒙恩召昵侍耿光是日也天朗氣晴風微日暖左文宰而右武將命射而觀德臣等榮寵非比尋常而卽一聖代稀有之盛擧其在賁飾太平之道不可無識喜耀後之擧臣旣承考試之命請於劃紙論其射藝之高下以定其罰禮可乎上曰卿言甚好須於劃紙題評可也文源曰一提學文宰中最爲居首時帶壯勇提擧禮不可無錢一百兩直提學以文宰五巡二中稍可而豈可無罰時帶提擧稍饒錢一百兩吏判素有善射之稱而全不中使人駭慙天曹無財貨無以贖罰當飮冷水一椀刑判則與吏判無異牛贖三牌進呈壯勇大將旣曰大將五巡全不不可無罰罰錢二百兩御營大將初巡貫一中未免偶中旣曰大將五巡一中無異不中罰錢一百兩訓將大將中元戎五巡中二次居不亦豈無罰罰錢一百兩副摠管已經元戎五巡二矢亦豈無罰時無所帶之職罰錢一百兩自家中辦進禁將旣曰大將五巡一中無足可觀罰錢二百兩斯速進呈今日文宰武宰邊射時臣猥當試官得中者不中者或請得中之禮或請不中之罰咫尺筵席臣之擧措未免狂妄豈可無罰乎罰錢一百兩臣當進呈於宴遊日矣上曰宴遊當於何處爲之乎文源曰壯勇提調與大將旣皆備納禮錢以壯勇營爲之矣上曰欲以何日爲之乎文源曰此則當與諸臣卜日圖之矣上曰亦一盛事須善爲會遊可也命退諸臣以次退出
정조 17년
行都承旨徐鼎修坐左承旨李勉兢坐右承旨洪仁浩坐左副承旨李冕膺坐右副承旨兪漢寧坐直同副承旨宋銓坐直注書徐有聞病一員未差假注書宋知濂仕洪樂游仕直事變假注書李弘達仕
정조 17년
李冕膺啓曰明日再明日景慕宮冬享大祭親祭齋戒初四日動駕相値視事頉稟之意敢啓傳曰知道
정조 17년
李冕膺啓曰輪對官來對矣傳曰入侍
정조 17년
以香室景慕宮冬享大祭受押單子傳于兪漢寧曰親押
정조 17년
兪漢寧啓曰副司果崔璧去月朔朔書無緣不書依定式禁推傳旨捧入之意敢啓傳曰分揀
정조 17년
兵曹口傳政事副司果安廷善李羲甲洪秀晩竝單付
정조 17년
三司前望單子入之持平李重蓮獻納金熙朝正言李義明金驥燦副修撰崔獻重落點
정조 17년
以持平李重蓮獻納金熙朝牌不進罷職傳旨傳于洪仁浩曰只推
정조 17년
以咸鏡監司金華鎭狀啓薦新朔膳進上生文魚生大口魚尙未封進惶恐待罪事傳于兪漢寧曰勿待罪事回諭
정조 17년
兪漢寧啓曰明日抄啓文臣親試時處所以何處爲之乎敢稟傳曰便殿爲之
정조 17년
李勉兢以兵曹言啓曰今十一月初五日大駕詣毓祥宮齋宿初六日冬享祭親行時何營軍兵隨駕何營軍兵留陣禁軍及馬步軍以幾番幾哨磨鍊而餘軍留營何以爲之乎敢稟傳曰訓局步軍十哨馬軍二哨訓將率領隨駕禁軍三番隨駕禁衛營留陣挾輦軍一百名鎗劍軍三十名爲之留營及扈衛軍官有廳軍官隨駕竝除之可也
정조 17년
宋銓以兵曹言啓曰卽接西所衛將金顯和牒報則拱北門南邊新築宮墻二間許內面椽木蓋板腐傷瓦子缺落處今已修改云晝察夜巡軍兵解送之意分付該營何如傳曰允
정조 17년
宋銓以備邊司言啓曰頃因關東道臣海弊査實狀啓覆啓批旨內蔚珍縣令李宗憲事果如重臣之所聞萬萬痛駭本律不但至嚴況新式頒下之時乎道啓之草草亦甚未安道臣從重推考更令親執嚴査狀聞平海則旣曰禁革謬規而何以混論三陟則均是爲弊而無一槪及其委折首實狀聞三陟之弊端一體査問事命下矣卽見江原監司沈晉賢査啓則枚擧各邑吏鄕等招供以爲蔚珍則日饌一節雖不可謂全不給價以其用餘魚物勒捧倍蓰之時價以爲從中射利之計者萬萬駭愕其鄙瑣不法侵虐海戶之罪無所容逃蔚珍前縣令李宗憲罪狀令攸司稟處三陟事則前後査探非不殫竭而終未得實極爲悚悶至於平海則該郡日饌無價分徵其來已久時郡守吳徹常雖已釐正吳徹常以前諸倅似當有許久襲謬不能釐弊之罪故枚擧請勘之際泛稱前後郡守自歸混論之科尤萬萬惶恐爲辭矣朝家於海民切骨之弊瘼前後提飭非止一再況年前定式何等申嚴則爲守令者固當謹守恪遵俾朝家惠澤得以下究而蔚珍前縣令李宗憲之以用餘魚物出給海戶勒捧倍價貽弊海民之狀萬萬駭惡如渠蟻蝨之類猥膺刺牧之任不有朝禁創出無前之例尤爲痛惋稱以貿易廉價勒取者論以橫斂律自是法典其所倍價勒捧無異廉價勒取令該府拿問嚴勘以當律三陟平海或稱無弊或稱釐弊則雖無可論蔚珍如此則外邑難保其無弊更令道臣另行査探隨弊隨革而如是申飭之後若有現發之弊則竝與道臣而各別嚴勘事預爲分付雖以道臣言之査啓事體本自嚴重而乃於平海事不詳審有此混論之擧極爲疎忽江原監司沈晉賢從重推考何如傳曰允
정조 17년
李勉兢以壯勇營言啓曰來甲寅正月當本營左司屬京畿四番右哨水原軍兵來十二月三十日京中逢點依節目準二朔立番之意本府留守處預爲知委何如傳曰允
정조 17년
宋銓以禁衛營言啓曰因兵曹草記本營分授拱北門南邊新築宮墻二間許內面椽木蓋板腐傷瓦子缺落處今已修改晝察夜巡訓局軍十名還入西營直所哨官解送之意敢啓傳曰知道
정조 17년
宋銓以訓鍊都監言啓曰因兵曹草記拱北門南邊新築宮墻二間許內面椽木蓋板腐傷瓦子缺落處今已修政晝察夜巡西營軍十名還入直所將校解送之意敢啓傳曰知道
정조 17년
兪漢寧以禮曹言啓曰卽接典牲署所報則今十一月初四日景慕宮冬享大祭親行時犧牲看品明日本署提調與本曹堂上當爲擧行而提調金頤柱在外不得進參云莫重看品提調不可不備本署提調在外之代今政院稟旨變通何如傳曰允令該曹口傳差出可也
정조 17년
吏曹口傳政事以鄭昌順爲典牲提調
정조 17년
宋銓以鑄錢所言啓曰鑄錢依定奪今月初二日爲始開鑄之意敢啓傳曰知道
정조 17년
癸丑十一月初一日辰時上御誠正閣抄啓文臣親試課講輪對官入侍時左承旨李勉兢右承旨洪仁浩左副承旨李冕膺右副承旨兪漢寧同副承旨宋銓假注書洪樂游記注官金良倜承膺祚以次進伏訖上曰試官與抄啓文臣入就位行禮後陞殿可也親試試官右議政金憙一提學鄭民始檢校直提學徐有防徐鼎修檢校直閣鄭大容南公轍課講試官徐龍輔行禮訖以次陞殿進伏上曰輪對官入侍良倜承命出與司䆃僉正洪成浩司僕主簿宋景載氷庫別檢許种廣興守曹命峻濟用奉事朴宗球贊儀李衡弼都摠經歷李潤默典設別提朴向榮別檢南正和成均博士李錫心學正韓啓翼刑曹正郞具忠元李潤明偕人進伏憙曰近日聖體若何上曰一樣矣憙曰王大妃殿氣候何如上曰一樣矣憙曰惠慶宮氣候何如上曰一樣矣上曰向來事連爲巧湊使卿至於屢次胥命矣憙曰莫重莫大之地至犯罔赦之罪近又以身病陳章引入至承責敎莫非臣愚迷顚錯不能事事之致惶蹙戰懍歷日靡措矣上曰過矣過矣都是卿生疎所致予以爲於卿喜消息矣憙曰下敎如此在臣尤爲惶悚矣命漢寧書傳敎曰今年卽甲戌以後洽爲百載之會也以先王之心爲心則是年是日之冬享豈可命攝乎初六日毓祥宮仲朔祭享當親行以此分付憙等曰當寒勞動下情悶然伏願亟寢成命焉上曰今年異於他年何可攝行耶命仁浩書榻敎曰今朔抄啓文臣親試明日爲之又命書榻敎曰抄啓文臣中時帶臺職人竝許遞又命書傳敎曰再明日擧動時侍臣不可不備員在外三司竝許遞與未差之代前望單子入之待下批牌招察任上曰戶判如已來待入侍可也良倜承命出與戶曹判書沈頤之偕入進伏上敎頤之曰毓祥宮親享有命而庚戌年雖已修理廟內則鋪陳帳卓一新修改左右翼室鋪陳亦爲修葺其外可合修補者卿於今日親往奉審後爲之可也命先退頤之承命退出上曰輪對官以次進前可也成浩等以次奏職姓名職掌漢寧曰司䆃僉正洪成浩進前仰對之際擧措顚錯奏對糢糊極爲駭然推考警責何如上曰依爲之出擧條向榮奏職姓名上曰此人誰也民始曰故判書朴文秀之子矣上曰奉祀孫年方幾何向榮曰十五歲矣上曰已成長乎向榮曰前縣監尹晳東之壻矣上曰爾於故重臣雖是賤産爾家之人何論貴賤乎予於爾家雖一草一木當惜之而尙未如意收用矣上敎正和曰置爾於蔭路卽念爾先故也故相我國相臣中第一人而三朝眷遇極爲隆重其密贊訏謨向國忠赤予之素所欽歎者也如爾後承立朝盡心克體蔭補之意上敎宗球曰念爾叔惻然矣仍敎民始曰故判書致祭何當爲之乎民始曰當於今月內爲之矣上敎命峻曰雖老筋力狀貌足可以出宰矣上曰講員呼名開講而檢校直提學徐有防同爲考講可也上曰近來講規解弛全不熟習非但文義之無一的對竝與口讀而亦不開弦烏在其抄選渠輩月講月製之義乎究其所爲萬萬無嚴卿等各別峻考三次居不者出付當直爲先禁推以爲嚴勘之地可也命民始書御題訖上曰卿等率諸文臣偕往內閣捧券以入可也命漢寧書傳敎曰今番擧動時禁衛營留陣置之斥堠伏兵亦爲置之事分付考講訖命退諸臣以次退出
정조 17년
行都承旨徐鼎修齋宿左承旨李勉兢齋直右承旨洪仁浩齋宿左副承旨李冕膺齋宿右副承旨兪漢寧齋宿同副承旨宋銓齋直注書徐有聞齋宿一員未差假注書洪樂游齋直事變假注書李弘達仕
정조 17년
藥房提調臣徐有防副提調臣徐鼎修啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 17년
兪漢寧啓曰毓祥宮冬享祭親祭祭文當爲製進藝文提學鄭昌順待明朝牌招何如傳曰允
정조 17년
傳于兪漢寧曰課講入侍
정조 17년
傳于洪仁浩曰此亦國試也當該宣傳官李儒燁決棍汰去行首宣傳官亦爲汰去其代竝令該曹口傳差出
정조 17년
以兵曹都摠府雲寶劍守宮望筒傳于李勉兢曰以景慕宮擧動時受點人仍用事分付
정조 17년
兵曹口傳政事以李章漢李勉植爲宣傳官
정조 17년
景慕宮擧動時禁衛營屛門把守單子啓還宮時路由館峴以此知悉爲良如敎
정조 17년
李勉兢以都摠府言啓曰今日入直內三廳武兼禁軍及軍兵等當爲中日習射而景慕宮冬享大祭親祭齋戒相値不得爲之之意敢啓傳曰知道
정조 17년
兪漢寧以司譯院都提調提調意啓曰今此冬至使行中首譯李洙行到長湍身病猝重不得已落後其子時健亦在行中不忍離捨同爲落後其代不可曠闕堂上譯官洪仁福敎誨通事朴弘逵按次差代下送以爲及期渡江之地何如傳曰允
정조 17년
癸丑十一月初二日辰時上御誠正閣藥房入診抄啓文臣親試課講入侍時藥房提調徐有防副提調徐鼎修記事官徐有聞記注官金良倜承膺祚醫官金孝儉周命新金光國朴春源張宅祚吳仁豐左承旨李勉兢右承旨洪仁浩左副承旨李冕膺同副承旨宋銓假注書洪樂游以次進伏訖有防等曰日間聖體若何上曰一樣矣有防等曰王大妃殿氣候何如上曰一樣矣有防等曰惠慶宮氣候何如上曰一樣矣上曰試官與應製文臣入就位行禮可也試官檢校直提學徐有防徐鼎修原任直閣徐龍輔檢校直閣鄭大容率文臣行禮訖試官以次進前命有防書御題懸題訖上曰諸文臣應講後依昨日例往內閣製進可也命開講上曰戶曹判書入侍出榻敎良倜承命出與戶曹判書沈頤之偕入上敎頤之曰毓祥宮修理果已盡爲乎頤之曰姑未盡爲矣上曰移還安節次雖不爲之可以修理乎頤之曰然矣上曰宣禧宮一體奉審後修理可也命仁浩書傳敎曰日瞻門外壯勇大將率本營入直馬步軍環衛逌瞻門出宮前除標信開門還宮後還閉此後景慕宮經宿時以此定式節目付標上曰王大妃殿進御香砂六君子湯限五貼自今日一貼式煎入出榻敎考講訖命退諸臣退出
정조 17년
癸丑十一月初二日巳時上御重熙堂都承旨入侍時行都承旨徐鼎修記事官徐有聞記注官金良倜承膺祚以次進伏訖上命讀公事書判付訖命退承史以次退出
정조 17년
行都承旨徐鼎修隨駕宿左承旨李勉兢隨駕直右承旨洪仁浩隨駕宿左副承旨李冕膺隨駕直右副承旨兪漢寧隨駕宿同副承旨宋銓隨駕宿假承旨李東稷守宮直注書徐有聞隨駕宿一員未差假注書洪樂游隨駕直事變假注書李弘達守宮直
정조 17년
省牲省器肄儀罷後內閣政院玉堂藥房口傳問安答曰知道王大妃殿惠慶宮遣承旨朝夕問安答曰知道
정조 17년
李勉兢啓曰司僕內乘來言捲簾毛帳取稟傳曰捲三面
정조 17년
傳于李勉兢曰侍衛軍兵毛具
정조 17년
兪漢寧啓曰臣王大妃殿惠慶宮問安進去下直之意敢啓傳曰知道
정조 17년
李勉兢啓曰禮貌官來言百官稟旨取次傳曰知道
정조 17년
以香室毓祥宮冬享祭親祭受押單子傳于兪漢寧曰親押
정조 17년
宋銓啓曰王大妃殿惠慶宮夕問安何承旨進去乎敢稟傳曰右承旨進去
정조 17년
洪仁浩啓曰臣王大妃殿惠慶宮夕問安進去下直之意敢啓傳曰知道
정조 17년
李勉兢啓曰司僕內乘來言捲簾取稟傳曰捲三面
정조 17년
兪漢寧以禮曹言啓曰咸鏡道觀察使封進今十一月令宗廟薦新生靑魚今初四日薦進而景慕宮薦新生靑魚則例以慶尙道所封薦新矣本道所封未及上來莫重薦享不可後時以咸鏡道觀察使加封生靑魚今初四日冬享大祭一體兼薦何如傳曰允
정조 17년
癸丑十一月初三日辰時上詣景慕宮擧動入侍時行都承旨徐鼎修左承旨李勉兢右承旨洪仁浩右副承旨兪漢寧同副承旨宋銓記事官徐有聞假注書洪樂游記注官金良倜承膺祚一提學鄭民始檢校直提學徐有防原任直閣尹行任南公轍檢校直閣徐榮輔以次隨駕上具遠遊冠絳紗袍乘輿出交泰門永淸門至明政門外降輿乘輦出弘化門由梨峴於義洞到宮大門外降輦乘輿本宮都提調洪樂性祗迎于左上命進前樂性曰早朝動駕聖體若何上曰一樣矣上曰卿之搔癢證近果何如樂性曰尙未差可矣臣之步履非但難於參班病證恐有欠於齋潔敢於門外祗迎而勢將自外退去矣上曰然矣須卽早爲還第而古之老大臣皆於城內動駕時祗迎於路左矣再明日必於鍾街便近處祗迎好矣樂性承命退出上入齋殿小頃具冕服詣版位行再拜禮仍詣廟內奉審訖還齋殿具遠遊冠絳紗袍詣省器所省器訖次詣省牲所省牲還御齋殿親押上曰肄儀當親臨諸執事擧行各別申飭可也上出御版位敎仁浩曰入廟趨蹌禮也況親臨肄儀事體尤自別獻官以下固當駿奔之不暇而亞獻官終獻官行步之際全無趨蹌底意又無鞠躬磬折之儀大官如此庶僚何責向以太廟享事時失儀予心悚惕尙今未已實有如不祭之歎伊時飭敎果何如而今日擧措又如此承旨往傳此意於大臣祭監監察招致分付使之各別申飭肄儀節次更爲擧行可也仍命書榻敎曰當該祭監監察事過後拿處上曰奠幣瓚爵官鄭大容之行步遲緩又無磬折之意承旨見此而何不提飭乎極爲駭然矣肄儀訖上還御齋殿命宮官入侍仁浩與令金麟淳直長元在明奉事洪樂綏進伏上曰俄見守僕輩擧行極其生疎殆不成樣前後申飭果何如則宮司何不常常檢飭致有此臨時擧行之失措乎金麟淳洪樂綏係是新入之人元在明則便同久任何敢怠忽若此乎如許宮司宜有警責之道承旨以下敎言及本宮提擧使之示警於殿最可也又敎守僕等曰今番則姑不處分來頭又或如前當有別般處分之道惕念擧行可也命退命冕膺曰樂器及樂工服色之精潔與否摘奸後各別申飭可也上曰還宮時路由館峴以此分付可也命退諸臣以次退出
정조 17년
行都承旨徐鼎修齋宿左承旨李勉兢齋宿右承旨洪仁浩齋直左副承旨未差右副承旨兪漢寧齋直同副承旨宋銓齋宿注書徐有聞齋宿一員未差假注書洪樂游齋直事變假注書李弘達仕
정조 17년
大殿王大妃殿惠慶宮中宮殿藥房口傳問安答曰知道
정조 17년
李勉兢啓曰御營廳將官來言今日本廳軍兵日次私習三矣敢啓傳曰知道
정조 17년
兪漢寧啓曰明日毓祥宮冬享祭親祭齋戒再明日動駕相値視事頉稟之意敢啓傳曰知道
정조 17년
傳于兪漢寧曰左承旨右承旨左副承旨入侍
정조 17년
以兵曹宣禧宮展拜時節目傳于李勉兢曰以大門外便道往來此節目置之壯勇衛駕前駕後隨入作門餘皆仍留信地訓將只率先廂軍一哨及前排先入作門其餘付之中軍使之待主將司令事分付
정조 17년
傳于李勉兢曰明日出宮門路以協陽門爲之
정조 17년
吏曹口傳政事以洪良浩爲分內醫院提調
정조 17년
傳于兪漢寧曰以閣臣守宮奠幣瓚爵官鄭大容本職許遞前望單子入之待下批牌招齋宿
정조 17년
李勉兢以兵曹言啓曰依下敎隨駕禁軍及駕後禁軍武藝別監內吹兼內吹近仗軍士標下軍兵等處設粥以饋之意敢啓傳曰知道
정조 17년
李勉兢以壯勇營言啓曰依下敎本營隨駕將校軍兵等處設粥分饋之意敢啓傳曰知道
정조 17년
李勉兢以訓鍊都監言啓曰依下敎隨駕將校軍兵等處設粥分饋之意敢啓傳曰知道
정조 17년
李勉兢以御營廳言啓曰依下敎駕前別抄及留陣將校軍兵等處設粥分饋之意敢啓傳曰知道
정조 17년
李勉兢以御營廳言啓曰今十一月初五日毓祥宮擧動時斥候七處伏兵三處將則本廳軍官五員出身軍官五員軍則出番鄕軍四十名竝嚴飭定送而依定式晝饒氣夜饋粥之意敢啓傳曰知道
정조 17년
景慕宮冬享大祭親行敎是時亞獻官判府事朴宗岳終獻官右議政金憙進幣瓚爵官吏曹判書金思穆奠幣瓚爵官吏曹參議鄭大容薦俎官戶曹判書沈頤之禮儀使禮曹判書閔鍾顯典祀官奉常正李羽晉宮司令金麟淳堂上執禮司直尹行任堂下執禮兵曹正郞洪大協執尊副應敎鄭東榦大祝兵曹正郞尹魯東祝史修撰李相璜齋郞副修撰崔獻重捧俎官戶曹佐郞徐洛修司果李潞秀尙衣僉正洪守榮盥洗位兵曹正郞洪樂敏典籍崔雲翰爵洗位禮曹佐郞楊致鶴兵曹佐郞金洛一亞終獻盥洗位宗簿主簿尹愭掌牲令典牲主簿張僴協律郞掌樂正申光河贊者引儀李命心引儀金東覽謁者兼引儀尹夔欽引儀任希澤贊引兼引儀韓範敏兼引儀許㬘祭監監察尹行喆洪亮猷
정조 17년
癸丑十一月初四日丑時上詣景慕宮冬享大祭親祭入侍時行都承旨徐鼎修左承旨李勉兢右承旨洪仁浩右副承旨兪漢寧同副承旨宋銓記事官徐有聞假注書洪樂游記注官金良倜承膺祚一提學鄭民始檢校直提學徐有防原任直閣尹行任南公轍檢校直閣徐榮輔以次侍立上具冕服出齋殿詣版位行再拜禮詣盥洗位盥洗訖詣神位前三上香執瓚灌地奠幣降復位復詣神位前行初獻禮降復位亞獻官終獻官以次行禮如儀上詣飮福位飮福降復位行再拜禮復行再拜禮仍詣望燎位禮儀使告禮畢上還御齋殿命書傳敎曰祭監監察拿處分揀上具遠遊冠絳紗袍乘輿出宮大門外降輿乘輦至觀旂橋降輦步過乘輦上敎勉兢曰祗迎儒生擧案捧入可也上入弘化門降輦乘輿入永淸門還內諸臣以次退出
정조 17년
癸丑十一月初四日辰時上御重熙堂左承旨右承旨左副承旨入侍時左承旨李勉兢右承旨洪仁浩左副承旨李冕膺假注書洪樂游記注官金良倜承膺祚以次進伏訖上命勉兢書傳敎曰明日毓祥宮展拜後次詣延祜宮宣禧宮行禮時百官入參竝置之只於行祭時參班行祭正時依先朝已例當於曉頭行禮以此分付又命書傳敎曰近來士習雖曰寒心豈有如許道理也日次應講爭先參班曉夜駕過不爲祗迎似此諸生何可任其循例赴擧乎敢以無於例之懸頉書入於擧案者此非取便而何尤爲駭然當該任儒爲先停擧以泮長旣押班則病與在外之近於稱托者猶當隨現施罰期於備員迎送而況無端屑越之雜頉豈可如是一味曲循不卽釐正乎大司成從重推考命仁浩書榻敎曰承旨前望單子入之待下批牌招齋宿命書公事判付訖命退諸臣以次退出
정조 17년
行都承旨徐鼎修齋宿行左承旨閔台爀齋宿行右承旨李集斗在外左副承旨李義弼齋宿右副承旨李勉兢齋直同副承旨李濟萬齋直假承旨李喆模守宮直注書徐有聞齋宿一員未差假注書鄭文始齋直事變假注書李弘達守宮直
정조 17년
大駕詣毓祥宮入齋室後內閣政院玉堂藥房口傳問安答曰知道
정조 17년
展拜罷仍詣延祜宮宣禧宮展拜罷後內閣政院玉堂藥房口傳問安答曰知道
정조 17년
藥房提調徐有防副提調徐鼎修啓曰閟宮親課誠禮克伸淸蹕曉旋勞動旣多伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
李勉兢啓曰備邊司郞廳來言今日賓廳日次而動駕相値不得來會云矣敢啓傳曰知道
정조 17년
李勉兢啓曰司僕內乘來言捲廉毛帳取稟傳曰捲三面
정조 17년
承旨前望單子入之閔台爀李義弼李濟萬李壽咸落點
정조 17년
副摠管前望單子入之洪明浩落點
정조 17년
傳于李勉兢曰問安命下之後不爲進去當該承旨遞差
정조 17년
傳于李勉兢曰諸司預備
정조 17년
徐鼎修啓曰前假注書鄭文始仍察廳任何如傳曰允
정조 17년
傳于李濟萬曰政官牌招開政
정조 17년
傳于李濟萬曰海州判官之代各別擇差待下批當日辭朝
정조 17년
有政吏批判書金思穆參判沈煥之參議李冕膺同副承旨李濟萬進啓曰海州判官今當差出而本州以營下劇邑素稱難治不可不擇差同道及他道有聲績未準朔守今竝擬何如傳曰允以申光履爲刑曹參判李秉鼎爲同成均尹行喆爲禮曹佐郞趙厚鎭爲海州判官徐洛修爲文化縣令朴右源爲戶曹佐郞趙基顯爲掌樂主簿
정조 17년
兵批判書鄭好仁進參判林濟遠參議李師濂病參知金履成入直右副承旨李勉兢進以崔廷岳爲宣傳官副司直李壽咸徐有沂竝單付
정조 17년
李勉兢啓曰王大妃殿惠慶宮夕問安何承旨進去乎敢稟傳曰左承旨進去
정조 17년
閔台爀啓曰臣王大妃殿惠慶宮問安進去下直之意敢啓傳曰知道
정조 17년
癸丑十一月初五日辰時上詣毓祥宮延祜宮宣禧宮擧動入侍時行都承旨徐鼎修左承旨李勉兢右承旨洪仁浩右副承旨兪漢寧同副承旨宋銓記事官徐有聞假注書洪樂游記注官金良倜承膺祚一提學鄭民始檢校直提學徐有防原任直閣尹行任南公轍檢校直閣徐榮輔以次隨駕上具翼善冠衮龍袍乘輿出協陽門降輿乘輦由肅章門進善門出敦化門駐輦鍾街領議政洪樂性祗迎于路左上曰領議政入侍出駕前下敎賤臣承命出與領議政洪樂性偕入進前樂性曰臣忝居首揆癃老之故前後動駕一未參班今於親享之日亦闕駿奔之誠而街上祗迎尤增惶悚矣上曰卿之搔癢之症近果何如樂性曰尙未差勝矣上曰卿於輦前必難久立矣仍命司謁賜席而坐樂性曰聖敎至此不勝惶感矣上曰聞卿近於旬日之內又得兩孫云卿可謂福人也樂性曰近日連得兩孫而殿下每以福人稱之臣之得有是福卽我聖上錫福之所推也上曰貢市堂上誰也樂性曰姑未差下矣上曰卽爲差出以爲擧行之地可也樂性曰行司直鄭民始戶曹判書沈頤之貢市堂上差下何如上曰依爲之出擧條上曰貢市堂上及備局副提調入侍出駕前下敎賤臣承命出與貢市堂上鄭民始沈頤之備局堂上尹行任偕入進前上曰正朝冬至例有詢瘼之擧今日雖非冬至之日是月卽是亞歲之月市民等處如有弊瘼使之仰奏可也仍命宣傳官市民及觀光諸人切勿禁止上敎兵曹判書鄭好仁曰近來宣傳官傳命之際全不高聲而今日尹頤東之擧行尤爲駭然過齋後決棍可也民始等回奏曰景慕宮二契民人以爲煙草旅客移入宮底通共買賣爲言黍皮契貢人以爲司僕寺進排黍皮尙未受價爲言軍器寺貢人以爲貫革衛軍等事爲言煙草廛人以爲平市所納朔米事爲言其外六矣廛民人以通同發賣之有弊爲言矣上曰大臣則以爲便者多不便者少云若知其爲弊則雖大臣之言何難撓改而姑未知利害之如何第當商量爲之此外弊瘼卿等更以文字各受原情稟處可也上敎樂性曰今日觀光諸人皆着靑衣所見非不美好旣非朝令而渠輩之一齊着靑有裕者雖可矣貧窶者何以勝辦朝士之靑氅衣元非自朝廷出令之事則況士庶乎渠輩之轉相效嚬必欲着靑則只有一件衣者若有着白之時豈不糜費而反爲弊乎仍敎行任曰須以此意曉諭於觀光諸人可也行任承命布諭後回奏曰臣詳細曉諭則民人等皆以爲白衣之爲靑非但爲其觀美亦取久而不渝此是素所願着者故方隨力着之而以白染靑少無所難且常漢所着一靑衣足矣有何糜費之可言乎無論朝士與庶民着靑之非因朝令擧皆知之云矣樂性等曰衣袖之尺數在於法典朝官一尺士庶八寸而近來之袖廣大違古制故向於回啓有所附奏而臣則闊袖之俗製素所不取者故必欲依尺數造着矣上曰袖廣之弊近俗尤甚而向筵有所下敎卿亦似聞知矣樂性曰筵敎誠至當而已着之衣雖難復剪新造之衣使之依尺裁縫不是難事至於下隷帖裏之袖務從廣闊尤是弊端故先從臣之帶隷嚴飭禁止矣上曰自卿等如是倡率則自可漸復古制矣上敎仁浩漢寧銓等曰輦輿之前事當分列而何可遮立乎命勉兢書傳敎曰擧措極爲駭然當該承旨亟遞差樂性曰駕前入侍承旨旣有遞差之命而駕前之出入敬謹無異筵席則諸承宣擧措大段顚借揆以事體極爲駭然恐不可以遞差薄勘而止竝罷職何如上曰依爲之出擧條上曰承旨前望單子入之待下批牌招先隨駕後謝恩出駕前下敎仍進發詣毓祥宮大門外降輦乘輿入齋室門外降輿仍詣版位行再拜禮入宮內奉審訖詣省牲位省牲仍詣奉安閣展拜奉審訖次詣延祜宮展拜奉審訖次詣宣禧宮展拜奉審訖行晝茶禮還御毓祥宮齋室勉兢曰訓鍊大將趙心泰旣已入稟不待發落徑先前進揆以事體極爲駭然推考何如上曰依爲之出擧條命書傳敎曰問安命下之後不爲進去當該承旨遞差上曰承旨前望單子入之待下批牌招察任出榻敎上曰副摠管前望單子入之出榻敎上曰當該宣傳官李仁達元永麟田遇聖黃勉基汰去出榻敎命書傳敎曰記昔聖敎若令承耹今日親祭之禮意在仰述是宮是享豈可無視意之擧乎本宮私親之出身者皆於先朝屢蒙收用之典而新出身中有姑未沾職者哨官崔廷岳今日政陞六調用如無見窠摠郞加設單付事分付又命書傳敎曰爲冬享將事來此越瞻養正齋多有頹圮處齋舍自有所重且況先朝頻臨之所也卽令該曹今日內修葺因此思之主家之人近無官職云亦令今日政復職調用事分付又命書傳敎曰政官牌招開政上曰貢市堂上平市提調入侍良倜承命出與貢市堂上鄭民始沈頤之平市提調李文源偕入上曰貢市人弊瘼須卽稟處也民始頤之曰貢市詢瘼諸條有入侍稟處之命矣臣等取見其所懷則景慕宮二契南草旅客主人等以爲渠等生利只有南草一種而當初募入時謀避之類居生各處草商要路誘入都執發賣之故渠等坐失生利要路旅客主人移入宮底通共發賣云渠輩生計只是南草旅客而失利如此則移入都執之類使之通共買賣似爲恤弊之道而第其四處商賈勒令竝湊於渠輩旅客實是行不得之政此則置之爲宜黍皮契貢人以爲己酉年黍皮一百張進排於戶曹矣經月之後自司僕以本色黍皮還給今至五年尙不受價云當初一百張取用時自戶曹責納於貢人移送於司僕則貢人認以別貿受價於戶曹矣黍皮一種已入於司僕都下之中故戶曹初不給價司僕還給黍皮五年之間黍皮與貢價俱不得受出此則使戶曹明年司僕都下錢中一從貢價除出上下爲宜軍器寺貢人以爲大小科場所用貫革貢人運置於闕外則闕內輸入各處排設竝以衛軍擧行矣甲辰年間內試射時以衛軍之雜亂因下敎軍器寺專當擧行云故武庫之替當委折甲辰之下敎有無査問於軍契貢人則以爲渠貢卽庚午創設而毋論闕內外初無貫革擧行之事雖以內試射言之殿座後衛軍始許入闕則豈有貫革預先運立之理乎甲辰年間因下敎替當之說自歸虛妄云衛軍擧行旣無可據之前例下敎專當又無可考之文蹟則軍器寺貢人欲免渠貢應行之役敢爲藉重之計者極爲無嚴貢人嚴勘所懷勿施爲宜煙草廛市民以爲六矣廛徭役不過每朔八九兩而獨煙草廛平市所納每朔朔米爲三十六兩八錢通計一年合爲四百四十二兩渠等市業自來凋殘之中平市朔米若是夥多無以辦納云殘廛應役倍蓰於六矣廛則渠輩稱冤亦非無理而第各廛朔米乃是市署逐朔需用者事情之如何旣未詳知減數之幾何有難酌量此則使該署提調稟處何如文源曰草廛市民之稱冤臣亦聞之蓋其市業本甚凋殘而應役反重於六矣廛則市民稱冤不爲無據其在均市役之道宜有除減之擧此則自臣署商量事情從便減給似好矣上曰依爲之出擧條命書傳敎曰上齋生應製居首進士李鍾夏七十二券中最勝新印中庸一件賜給
정조 17년
行都承旨徐鼎修坐行左承旨閔台爀坐行右承旨曺允大坐直左副承旨李義弼坐右副承旨李勉兢坐同副承旨李濟萬坐直注書徐有聞仕一員未差假注書鄭文始仕直事變假注書李弘達仕
정조 17년
李濟萬啓曰明日常參經筵取稟傳曰停
정조 17년
李濟萬以奎章閣守宮檢校直閣意啓曰夜間閣內諸處無事之意敢啓傳曰知道
정조 17년
徐鼎修啓曰今日動駕時承旨當爲備員而新除授右承旨李集斗在外何以爲之敢稟傳曰許遞
정조 17년
承旨前望單子入之曺允大落點
정조 17년
李濟萬啓曰玉堂上下番俱空事甚未安副應敎鄭東榦副校理宋祥濂修撰李相璜副修撰申大尹竝卽牌招以爲推移入直之地何如傳曰允
정조 17년
傳于李勉兢曰軍士房承旨入侍
정조 17년
傳于李濟萬曰嶺南老人追榮狀本明日政下批事分付銓曹
정조 17년
李勉兢啓曰去九月十九日備邊司草記批旨古人猶矯制發倉目見頷顑先爲賙救者繡衣事不但容有可恕見今開春尙遠艱食之狀不問可知嚴飭帥臣拔例周恤俾無一夫一婦顚壑之患來月來來月間自本司言送政院稟旨發遣宣傳官或備郞摘奸擧行之勤慢事命下矣自備局今方言送何以爲之敢稟傳曰入侍翰林洪樂游文兼宣傳官權差使之當日下送
정조 17년
以全羅監司李書九啓本今秋各祭依禮文設行事傳于李義弼曰有國所重莫過於祀典詩不云乎神之格思不可度思矧可斁思身爲帥臣及邑宰或使幕僚替行或令邑人代爲究其由未免於斁思是豈申加飭諭之本意乎況社稷節祭鄕校釋菜亦敢借勞雖未知事勢情病之適然與否而修啓之命新有定式則無難依舊此亦紀綱所在旣見之不可無飭而蔭武諸倅何足責以下大夫出自侍從者亦豈敢如此乎靈光郡守金載翼先罷後拿其餘蔭武守令爲先從重推考纛祭之體重有甚於邑社則兵營之以帶裨修啓於御覽啓目者萬萬駭然該兵使李壽鵬亦爲拿問處之水使之使虞候爲之者猶有勝焉該兵使推考雖以道伯言之多年近密無他觀感之效祀典一事意謂或能知予本意矣其所任他乃如此莫云生疎非溺職而何卿則亦爲推考此後另加着念事回諭仍令該曹枚擧今下傳敎嚴飭諸道而纛所獻官之以兵曹判書差遣者載在五禮儀且其樂章用龍飛漸天歌其爲尊嚴果何如也本兵長應行之事兵水使焉敢不爲至於大邑之有纛所處亦皆以營將或守令爲獻官事一體申明嚴飭
정조 17년
李勉兢以兵曹言啓曰依下敎隨駕禁軍及駕後禁軍武藝別監內吹兼吹近仗軍士標下軍兵等處設粥以饋之意敢啓傳曰知道
정조 17년
李勉兢以兵曹言啓曰經宿動駕時作門開閉何等愼重而不待標信徑先開門揆以師律萬萬駭然該大將趙心泰從重推考作門哨官決棍汰去何如傳曰允哨官何罪勿論可也
정조 17년
李勉兢以禁衛營言啓曰依下敎本營留陣將校軍兵等處設粥分饋之意敢啓傳曰知道
정조 17년
李勉兢以御營廳言啓曰依下敎駕前別抄等處設粥分饋之意敢啓傳曰知道
정조 17년
曺允大以義禁府言啓曰蔚珍前縣令李宗憲拿問嚴覈勘以當律事傳旨啓下矣李宗憲自任所未及上來云依例發遣府書吏所到處拿來何如傳曰待待命拿囚可也
정조 17년
毓祥宮冬享祭親祭敎是時亞獻官行判府事朴宗岳終獻官右議政金憙進幣瓚爵官吏曹判書金思穆吏曹參議李冕膺贊禮禮曹判書閔鍾顯典祀官奉常正李羽晉宮闈令尙膳金壽光執禮軍資正魚用謙執尊獻納金熙朝大祝修撰李相璜祝史副司果李羲甲齋郞副司果安廷善盥洗位兵曹佐郞金熙華司藝文躍淵爵洗位典籍宋應望蔡弘直亞終獻盥洗位典籍李彙贊者引儀李命心金東覽謁者兼引儀尹夔欽引儀任希澤贊引兼引儀李萬羽許㬘祭監監察李之淳李允行
정조 17년
癸丑十一月初六日卯時上詣毓祥宮親祭入侍時行都承旨徐鼎修行左承旨閔台爀右承旨李勉兢左副承旨李義弼同副承旨李濟萬記事官徐有聞假注書鄭文始記注官承膺祚記事官洪樂游一提學鄭民始檢校直提學徐有防原任直閣尹行任檢校直閣徐榮輔南公轍以次侍立上具翼善冠衮龍袍御香大廳親押訖上曰亞獻官以下先入就位賤臣承命出傳上曰擧行慢忽守僕金相麗事過後令攸司科治行祭時至上自香大廳步入東挾門就板位行再拜禮贊禮啓請行事上詣盥洗位盥洗訖詣神位前三上香獻爵奠幣降復位行初獻禮亞獻官朴宗岳終獻官金憙以次行禮如儀訖上復行再拜禮贊禮啓請禮畢上還御齋室命書傳敎曰承旨前望單子入之上曰院隷以下若喧譁則兵判當處分以此分付少頃乘輿出宮大門降輿乘輦至鍾樓前街上曰守僕科治分揀上曰今日侍臣班次錯亂甚矣仍命書駕前下敎曰今日還宮時參班侍臣事過後竝禁推前詣敦化門命勉兢出標信解嚴入敦化門進善門肅章門至協陽門降輦乘輿由宣化門還內諸臣以次退出
정조 17년
癸丑十一月初六日未時上御重熙堂軍士房承旨入侍時右副承旨李勉兢假注書鄭文始記注官承膺祚記事官洪樂游以次進伏訖上命書傳敎曰太常祭品圖式有印出分藏之命而菓果醢菹圖式今已啓下此則藏奉于本寺外此諸品之例用及釐正者待印出分藏于各處享所三件印進又以各一件分給內閣及西庫京史庫外史庫弘文館禮曹而時任本寺堂郞各頒一件又命書傳敎曰政官待開門牌招開政又命書傳敎曰全羅兵使之代明日政差出靈光郡守之代捧糴方張待畢捧令道臣報來後差代事分付仍命退承史以次退出
정조 17년
行都承旨洪明浩坐行左承旨閔台爀坐直行右承旨曺允大坐左副承旨李冕膺坐右副承旨南公轍內閣直同副承旨李濟萬坐直注書徐有聞仕一員未差假注書鄭文始仕直事變假注書李弘達仕
정조 17년
大殿王大妃殿惠慶宮中宮殿毓祥宮經宿翌日口傳問安答曰知道
정조 17년
大殿朝廷二品以上六曹堂上毓祥宮經宿翌日單子問安答曰知道
정조 17년
藥房提調徐有防副提調徐鼎修啓曰是年是日毓祥宮享事利成宸慕克伸於裸薦聖孝罙光於繼述歷拜展禮經宿回鑾伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
李濟萬啓曰玉堂備員間視事頉稟之意敢啓傳曰知道
정조 17년
李濟萬啓曰來十一日輪對日次矣敢稟傳曰爲之
정조 17년
閔台爀啓曰來十一日朝參日次矣敢稟傳曰停
정조 17년
閔台爀啓曰禁衛營將官來言今日本營軍兵日次私習云矣敢啓傳曰知道
정조 17년
閔台爀啓曰御營廳將官來言今日本廳軍兵日次私習云矣敢啓傳曰知道
정조 17년
閔台爀啓曰大司憲林蓍喆持平南涑呈辭執義掌令一員持平一員未差掌令姜鳳瑞在外監察茶時之意敢啓傳曰知道
정조 17년
傳于李濟萬曰都承旨入侍
정조 17년
傳于李濟萬曰都承旨左副承旨右副承旨許遞前望單子入之待下批牌招察任
정조 17년
承旨前望單子入之洪明浩李冕膺南公轍落點
정조 17년
有政吏批判書金思穆參判沈煥之參議李冕膺同副承旨李濟萬進以蔡弘直爲監察金乃默爲校檢
정조 17년
有政兵批判書鄭好仁進參判林濟遠病參議李師濂入直參知金履成病右副承旨南公轍進以西淸君煋權儼爲都摠管李敬一爲副摠管李鴻運爲全羅兵使李仁本爲三田濤別將同知單李珍暹副護軍單金益彬
정조 17년
李濟萬以吏曹言啓曰本曹佐郞林漢浩呈狀內矣身素患痰癖之症每當換節之時一倍添劇之中猝得寒感食飮全却轉側須人以此病狀萬無起動供役之望云身病旣如此則不可强令察任今姑改差何如傳曰允
정조 17년
南公轍以兵曹言啓曰五衛將金相泂母病危篤急於歸護呈狀乞遞情理旣如是則不可强令察任改差何如傳曰允
정조 17년
閔台爀以兵曹言啓曰龍虎營待年軍崔道完今十一月初六日楊州忘憂里近處中虎一頭私獵捉得以納故依例封進而取考軍兵捉虎施賞前例則元軍三升一疋木綿二疋布子一疋待年軍例陞元軍矣今此崔道完係是待年軍依他例元軍陞實之意敢啓傳曰知道皮張別將處賜給可也
정조 17년
禁府照目禁府都事呂文永矣本府議啓內特敎拿問事體至嚴而現告旣出之後趁不擧行以致囚單之稽滯事甚可駭以此照律罪笞五十收贖解見任別敍私罪奉敎依允爲旀功減一等爲良如敎又啓目廣興前主簿申斗七原情云云問目內辭緣泛稱遲晩所當請刑是白乎矣年過七十法不當請刑上裁何如判付啓年過七十分揀放送爲良如敎又啓目粘連向前朴廷爀旣捧之稅穀稱以情債之未備過期不納已極可駭兺不喩推論之該吏初不起送乃於置對之下敢以循辭欲爲粧撰之計者極爲駭然以此照律何如判付啓考律勘放後草記爲良如敎又啓目庇仁前縣監任長源亦原情云云問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓考律勘放後草記爲良如敎
정조 17년
癸丑十一月初七日巳時上御重熙堂都承旨入侍時行都承旨徐鼎修記事官徐有聞記注官安經心承膺祚稟事閣臣徐有防以次進伏訖有防曰夜間聖體若何上曰一樣矣有防曰王大妃殿氣候何如上曰一樣矣有防曰惠慶宮氣候何如上曰一樣矣有防曰御貢事體孰非重大而至若蔘劑尤爲自別所當十分審擇其所封進間多劣品此蓋蔘商輩作奸之致也自內局關飭非不縷縷而雖以今番所封者言之依舊品劣纔已點退而事體所在誠極寒心矣上曰慈殿宮進御蔘劑必欲另擇好品而近來蔘品全不成樣實爲可悶之事也有防曰臣方別般嚴飭而如又一味如前則不可無筵達論罪之擧矣上曰日昨上齋生應製科作果如何耶有防曰漢群臣賀左股有七十二黑子表題甚好出尋常萬萬而第若非素有熟工之人難於善做可以見生熟之題也李鍾夏所作不但句作之爲好全篇排鋪亦可見其爲自來實才矣上曰今日日氣之寒煖比昨如何有防曰比昨稍有寒意矣上曰王大妃殿進御香砂六君子湯限三貼自今日一貼式煎入出榻敎命退諸臣以次退出
정조 17년
行都承旨洪明浩坐行左承旨閔台爀坐行右承旨曺允大坐左副承旨李冕膺坐直右副承旨南公轍內閣直同副承旨李濟萬坐直注書徐有聞仕一員未差假注書鄭文始仕直事變假注書李弘達仕
정조 17년
李冕膺以都摠府言啓曰今日入直內三廳武兼禁軍及軍兵等中日習射請出標信傳曰知道
정조 17년
李濟萬以舟橋司言啓曰舟橋排設今日畢役之意敢啓傳曰知道
정조 17년
閔台爀以義禁府言啓曰時囚罪人朴廷爀任長源等考律勘放後草記事命下矣朴廷爀本府議啓內旣捧之稅穀稱以情債之未備過期不納已極可駭推論之該吏初不起送乃於置對之下敢以循辭欲爲粧撰之計者尤爲駭痛以此照律罪取考律文則大明律收糧違限條有曰凡夏稅秋糧違限不足者其部糧官杖一百不應爲條有曰凡不應得爲而爲之事理重者杖八十名例有曰二罪俱發以重者論大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣朴廷爀從重論杖一百收贖告身盡行追奪放送任長源宣惠堂上鄭民始所啓內正供上納皆有期限至於米條法意尤重晩載守令亦有罪矣況今秋序已暮而湖西大同米本廳當納爲三百餘石未納尙餘一萬三千餘石此是前所未有之事該道昨年穡事雖曰歉荒而三南同然則兩南今幾畢納而湖西之許多未納未免慢忽且大同之待秋停退又是罕有之特恩而不待朝令任自至秋若此不已則特恩無可施之地稅穀廢當納之限後弊所關決不可仍置而許多守令之盡爲勘處亦關民邑之弊其中全不納守令令該府拿問處之戶曹草記內庇仁縣田稅米太宮房稅米九月已過全不上納事極該然當該守令過限未納違越定式之罪不可不重勘罪取考律文則大典通編徭賦條有曰大同米未捧百石以上徒三年大明律收糧違限條有曰若夏稅秋糧違限不足者其部糧官杖一百名例有曰二罪俱發以重者論大典通編推斷條有曰犯私罪杖一百以上之罪告身盡行追奪矣任長源從重論告身盡行追奪忠淸道公州牧日新驛徒三年定配而以惠堂所啓及戶曹草記內辭意俱罪目依例發遣府羅將押送配所何如傳曰允如有功議各減一等任長源則豈可以如干石數之多寡而照律之際或輕或重乎依同罪他囚已勘例勘放可也
정조 17년
李濟萬以義禁府言啓曰朴廷爀杖一百收贖告身盡行追奪任長源告身盡行追奪徒三年定配照律草記批旨內如有功議各減一等任長源則豈可以如干石數之多寡而照律之際或輕或重乎依同罪他囚已勘例勘放可也事命下矣任長源與燕岐前縣監黃運祚爲同罪而月前黃運祚原情公事判付內雖以尊事體杜後弊之道使之拿問而遞罷足矣放送事命下矣任長源依黃運祚例罷職放送朴廷爀無功云矣敢啓傳曰知道
정조 17년
癸丑十一月初八日午時上御重熙堂右副承旨入侍時右副承旨南公轍記事官徐有聞記注官安經心承膺祚以次進伏訖上命讀公事書判付訖命退承史以次退出
정조 17년
行都承旨洪明浩坐行左承旨閔台爀坐行右承旨曺允大坐直左副承旨李冕膺坐直右副承旨南公轍內閣直同副承旨李濟萬坐注書徐有聞仕一員未差假注書鄭文始仕直事變假注書李弘達仕
정조 17년
以導駕侍臣禁推傳旨傳于閔台爀曰分揀
정조 17년
以江原監司沈晉賢啓本金化等邑班族中未蒙追榮者職姓名開坐事傳于李冕膺曰令該曹口傳下批
정조 17년
李冕膺以訓鍊都監言啓曰本局軍色從事官李相璜以其申飭行公之意至請推考草記蒙允而謂以救護親病陳疏請暇又復呈遞終不出仕參其情勢有難一向强迫今姑改差何如傳曰勿施嚴飭供職可也
정조 17년
癸丑十一月初九日午時上御重熙堂都承旨入侍時行都承旨洪明浩記事官徐有聞記注官金良倜承膺祚以次進伏訖上曰同副承旨入侍出榻敎賤臣承命出傳上命讀公事書判付訖命退承史以次退出
정조 17년
行都承旨洪明浩坐行左承旨閔台爀坐直行右承旨曺允大坐左副承旨李冕膺坐右副承旨南公轍坐同副承旨李濟萬坐直注書徐有聞仕一員未差假注書鄭文始仕直事變假注書李弘達仕
정조 17년
惠慶宮中宮殿內閣政院玉堂口傳問安答曰知道元子宮內閣政院玉堂口傳問安答曰知悉
정조 17년
南公轍啓曰備邊司郞廳來言今日賓廳日次而王大妃殿誕日問安相値不得來會云矣敢啓傳曰知道
정조 17년
南公轍啓曰禁衛營將官來言今日本營軍兵日次私習云矣敢啓傳曰後日次爲之
정조 17년
南公轍啓曰御營廳長官來言今日本廳軍兵日次私習云矣敢啓傳曰知道
정조 17년
行都承旨沈煥之坐行左承旨林濟遠坐直右承旨金履成坐直左副承旨李勉兢未肅拜右副承旨南公轍內閣直同副承旨徐有秉坐注書徐有聞病一員未差假注書宋知濂未仕進鄭文始仕直事變假注書李弘達仕
정조 17년
南公轍啓曰明日冬至望闕禮習儀兩司當爲進參除在外外未肅拜呈告人員竝待開門牌招以爲進參之地何如傳曰允
정조 17년
傳于南公轍曰都承旨入侍
정조 17년
傳于南公轍曰明日以後連値坐齋時囚皆令今日捧供待判下以草記議處仍又區別功議照律以聞事分付
정조 17년
南公轍以吏曹言啓曰司饔院主簿朴師轍受由過限未上來依例改差何如傳曰允
정조 17년
南公轍以壯勇營言啓曰本營將校射會時連六巡全布人別單書入之意敢啓傳曰知道
정조 17년
有政吏批判書金思穆進參判沈煥之進參議未差行都承旨洪明浩進以鄭大容爲吏曹參議李集斗爲兵曹參判申溆爲吏曹佐郞趙遠慶爲敬陵參奉朴基正爲兵曹參知司饔主簿黃運祚單付仍付京職事承傳正憲李永植今加崇政壯勇營射會時連六巡全布加資事承傳
정조 17년
再政以李敬一爲左尹李義弼爲刑曹參議左尹宋鍈右尹李敬一單付
정조 17년
兵批判書鄭好仁病參判李鎭復未肅拜參議李師濂入直進參知尹弘烈未肅拜右副承旨南公轍進副護軍沈鑏單付
정조 17년
傳于南公轍曰吏房承旨入侍
정조 17년
傳于南公轍曰掌令姜鳳瑞受由還朝出肅之後傳啓侵申始入啓意謂注書傳謄之遲滯欲爲處分矣今聞非堂后之滯留亦非臺廳之緩傳卽由於政院以臺臣到院上疏謂有誤字越格還給而甚至疏則勿爲啓則卽呈知委於臺臣云者豈不大是駭然莫曰彼臺臣遠人而至疲然也顧其職則掌憲也掌憲言事之疏承旨其敢退却又敢使之代納傳啓乎眞所謂臣何足言有辱朝廷此路一開則一承宣足搪言疏尤豈不寒心乎近來諸凡涉禁之疏不得不有拔例勿捧之處分者常恐或關後弊況今日承宣之所爲乎自該房承旨爲先令該府拿問捧供以聞其餘在院承旨一竝罷職
정조 17년
南公轍啓曰左承旨閔台爀令該府拿問捧供以聞事命下矣依定式遞差傳旨捧入之意敢啓傳曰知道何時下敎傳旨尙今遲滯當該注書亦爲拿處以懲年少新進怠忽之習
정조 17년
以諸承旨罷職現告傳于南公轍曰其中知申適値入侍雖與聞似未爛熳罷職過矣以遞差改付標
정조 17년
傳于南公轍曰承旨前望單子入之待下批牌招察任
정조 17년
承旨前望單子入之蔡弘履林濟遠金履成李東郁李一曾落點
정조 17년
以都承旨蔡弘履右承旨李東郁牌不進推考傳旨傳于林濟遠曰無端違牌何也更爲牌招如有實故以許遞傳旨捧入
정조 17년
傳于林濟遠曰承旨許遞代前望單子入之待下批牌招察任
정조 17년
沈煥之啓曰新除授同副承旨李一曾時在江原道洪川地斯速乘馹上來事下諭何如傳曰允
정조 17년
以兵曹參知朴基正牌不進罷職傳旨傳于林濟遠曰與在外堂上許遞前望單子入之待下批牌招察任
정조 17년
兵曹堂上前望單子入之參判李鎭復參知尹弘烈落點
정조 17년
傳于金履成曰新除授兵曹堂上待下批牌招
정조 17년
傳于金履成曰在外承旨許遞前望單子入之待下批牌招察任
정조 17년
承旨前望單子入之李鼎運落點
정조 17년
林濟遠啓曰新除授右承旨李鼎運時在慶尙道慶州地斯速乘馹上來事下諭何如傳曰許遞前望單子入之
정조 17년
林濟遠啓曰新除授左副承旨李勉兢卽爲牌招何如傳曰允
정조 17년
掌令姜鳳瑞啓曰臣因乞遞之章尾附民事治疏呈政院則政院以爲有誤書處改書來呈云故果爲改書誤書處而卽欲入呈則政院以爲明日來呈似好云云臣不知格例似當避嫌而不卽避嫌徑先傳啓則乖損臺體已無餘地以此情踪何敢晏然於臺次乎請命遞斥臣職答曰名之曰臺疏則承宣豈敢呼來斥去指定今日明日乎該承宣事萬萬駭然此一款添問目事分付該府爾雖生疎亦未免壞損臺體從重推考
정조 17년
林濟遠啓曰注書徐有聞謂有情勢陳疏出去原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允
정조 17년
以注書徐有聞牌不進罷職傳旨傳于金履成曰只推
정조 17년
注書徐有聞病代以宋知濂爲假注書
정조 17년
以假注書鄭文始拿處代望單子傳于金履成曰待勘放使之就直
정조 17년
南公轍疏曰伏以臣於今日諸承宣處分實有私義之萬萬難安者掌令姜鳳瑞之陳疏到院也臣適以職事暫往內閣而原疏辭意臣旣得聞往復之際臣亦與知何可以身不在院獨自倖逭乎玆敢略陳短章徑出禁扃伏乞聖明亟降威罰以安私分兼治臣擅離之罪以肅朝綱焉臣無任屛營祈懇之至
정조 17년
傳于林濟遠曰令日以忠武公篆首圖書事至今酬應於內閣公事閣臣之皆會閣中可知現告中拔之者此也觀此疏語敢以與聞樣自引者萬萬駭然疏不出望門院規卽然前此閣臣之兼承宣者在閣時無得輪示傳敎軸而上疏停當亦然今曰與聞獨非犯法乎若此不已則承宣若在於闕外待漏院亦將輪示停當乎見者固可駭送見者先犯法禁雖似微事亦關古規今日在院承旨一竝禁推其委折問啓都承旨連爲入侍勿論此後傳敎及上疏之越格出院門者申明舊典嚴加禁斷此上疏還給爲先從重推考
정조 17년
傳于金履成曰右副疏還給牌招察任
정조 17년
以曺允大李冕膺李濟萬囚單子傳于林濟遠曰飭已行撤漏近矣分揀放送
정조 17년
徐有秉啓曰副應敎鄭東榦副校理宋祥濂修撰李相璜副修撰申大尹牌不進罷職傳旨今方捧入而玉堂上下番俱空事甚未安未差之代政官牌招開政差出待下批牌招入直何如傳曰違牌玉堂傳旨勿施牌招入直
정조 17년
以副應敎鄭東榦副校理宋祥濂修撰李相璜牌不進罷職傳旨傳于金履成曰只推
정조 17년
以副應敎鄭東榦副校理宋祥濂修撰李相璜副修撰申大尹牌不進罷職傳旨傳于金履成曰只推更爲牌招其中李相璜申大尹之無端屢違極爲駭然嚴飭追省記入直
정조 17년
徐有秉以禮曹言啓曰卽接東七陵官員聯名牒報則近日大虎四五成群白晝橫行於齋室近處山直之巡山不得以時守僕之守直亦難如意不可不趁此捕捉以除後患云卽令該軍門發送校卒期於捕捉何如傳曰允嚴飭該營期於捕捉可也
정조 17년
南公轍以兵曹言啓曰慶熙宮衛將崔昌文謂有父病急於救護景福宮衛將李珍暹身病猝重勢難供職俱爲呈狀乞遞改差何如傳曰允
정조 17년
南公轍以備邊司言啓曰水原留守李命植狀啓有草記回啓之命矣取見其狀本則以爲本府別軍官都試以至月五月設行事載於節目中新入人準六朔許赴而今年乃是新創入屬不過五六日遽令赴試亦違節目若待明年五月恰滿六朔之限行不行間有難擅便請令廟堂稟旨分付矣新設之初未準六朔之限而徑行都試有違節目依狀請待明年當朔擧行事分付何如傳曰凡初設之官職未聞以未及滿限有退期之規若此則宣薦一內設置之初六朔前何以許赴於當等都政之別取才乎不設則只當不設又豈可再爲於明年五月至月乎本司回啓之徒依狀辭殊甚未安然設始屬耳規模未定今年條都試合設於明年而五月至月間從便爲之事分付合設與再次皆屬朝家之特恩則作法之初徑請拔例之擧有關事面該守臣推考可也
정조 17년
南公轍以備邊司言啓曰掌令姜鳳瑞上疏批旨有査勘之方有司堂上就議指一草記以聞竝與該牧使李喆運旌義縣監高漢祿等行査間律名使之一體議奏之命矣臣等依下敎就議于大臣則領議政洪樂性以爲贓吏之恣行不法從古何限而未有若李喆運之罪犯者也以臺疏條列觀之則還上之濫捧精分剩穀終無歸處船粟之大斛小斗所剩過千有餘咸平牟之貿買涼鰒海南穀之貿木貿紬賑倉米之混置於民還災減之中而三邑之二千饑口虛錄爲四千名拮据之三百穀數加錄爲六百石甚至於高漢祿之願納米租不過百餘石而以五百石虛張登聞者罔非不法無良之事而此則猶係渠之贓汚國有常刑自可如法勘斷至於表裏賞典之下以國事可笑之說怫然發口於稠人之中而渠乃肆然爲此則其罪萬戮有餘又若春夏以來聖念憧憧於島饑蠲恤之澤船粟之惠靡不容極而民命顚壑不知爲幾千名則其爲驚慘不可但以不法肥己之罪論勘事當卽速拿來嚴覈得情以法處斷而第恐拿來之後自知死罪一辭發明則萬里重溟往復究覈必當動費時月且不可不質覈於參聽之稠人且纔經大饑今年又未免失稔殿屎之慘至於此極則宜有慰諭奠接之擧外此不法諸條亦宜一一按査得其情犯發遣按覈御史使之盤詰登聞明正其罪至於行査間律名則極律在前其所輕重姑無加損於罪犯李喆運先施本島定配之典以待御史狀聞後拿來施法高漢祿賞典爲先還收其虛張石數誣罔天聽之罪拿問嚴勘爲宜云左議政金履素右議政金憙以爲別無他見云矣敢啓傳曰以此以彼按覈安集之擧不容少緩而非繡衣亦不可爲者爲先以剛明可合人無論使與御史堂上三品及三司中卽爲通瀜抄啓而按覈之當爲於何處勘律之當擬以何律李喆運之行査前姑先如何處之之當否及外此疏中諸條之未及稟處者時任大臣處更爲就議原任大臣處發遣備郞詳問草記而臺疏中曰以饑口之二千倍數濫報則不知其幾千名塡壑云者似未免矛盾指抄饑之民口而言之云乎抑不入於賑案者之謂乎其餘諸條之只擧梗槪者問于臺臣然後可以知之況彈丸之地傳聞豈至於爽實乎詳知然後可以按査掌令姜鳳瑞令政院卽爲牌招俾卽條陳耳聞目擊之事實以啓李喆運高漢祿則爲先作闕另擇擬薦而政官待開門牌招開政發例擇差待下批不多日內使之下送可也
정조 17년
林濟遠以御營廳言啓曰禮曹草記東七陵齋室近處大虎四五白晝橫行令該軍門發送校卒期於捕捉事草記批旨內嚴飭該營期於捕捉可也事命下矣山行軍五十名定將校率領今十二日爲始出送行獵之意敢啓傳曰知道莫重肅敬之處無敢喧譁期於不多日內捉納可也
정조 17년
金履成以義禁府言啓曰昨春因黃海前兵使吳載徽狀啓以善績鎭還穀反逋事該鎭前僉使朴泰根辛聖恒金光國等令刑曹押送該閫準數充上後拿問處之事自兵曹覆啓蒙允矣卽接黃海兵使姜五成牒報則朴泰根金光國等各其未捧尙未充上今方連加嚴督而辛聖恒任內反逋今纔畢納云矣辛聖恒方在黃州地發遣府書吏拿來何如傳曰海西此時貽弊宜念亦旣畢捧令帥臣嚴棍放送事分付可也
정조 17년
義禁府啓目蔚珍前縣令李宗憲原情云云問目內辭緣泛稱遲晩刑推得情何如判付啓如渠者豈敢自爲無於例之事乎觀於啓語爰辭可知其襲謬遞罷過矣放送爲良如敎又啓目郭山前郡守趙拓壤原情云云問目內辭緣泛稱遲晩刑推得情何如判付啓今日內議處照律爲良如敎
정조 17년
林濟遠以義禁府言啓曰時囚罪人趙拓壤原情公事判付內今日內議處照律事命下矣火藥係是陰雨之備而不善檢察致有燒燼之擧固已可駭失火根因初不詳覈乃以忽然火起等語晩後修報者尤爲駭痛以此照律取考律文則大明律失火條有曰若於倉庫內失火者杖八十徒二年大典通編推斷條有曰倉庫軍器失火守令以本律照勘後公罪收贖懸入矣趙拓壤杖八十徒二年以公罪收贖放送何如傳曰允如有功議各減一等可也
정조 17년
義禁府啓目前承旨閔台爀原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓觀此所供豈可諉罪於該房況臺疏所言卽幾千名塡壑之說則無論風傳之眞的與否旣見其語付之尋常身爲其時在院之首僚者焉敢逃其責乎是旀設使臺臣之疏有不當言而言之失言事之章托以誤書隨呈輒却豈不大關後弊乎疏章出納雖曰下位所關接臺捧啓獨非該房之責乎近來院規到處掃如甚至有今番之駭擧所惜者體例不可遞差而止施以不敍之典放送爲良如敎又啓目前假注書鄭文始原情云云問目內辭緣泛稱遲晩刑推得情何如判付啓附過放送爲良如敎
정조 17년
掌令姜鳳瑞啓曰嘻噫痛矣柳師文之罪可勝誅哉渠以極逆之父惟當畏死縮首恭俟當律之不暇而乃敢偃息城闉延攬人客不小畏蹙益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至登諫長之疏論致有法曹之捉囚則此其星漢父子凶肚相傳逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天網太恢遽下疏放之敎國法之隳壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情快正王法答曰不允